**TRETÍ LIST RODIČOM**

(List rodičom o krste)

Drahí rodičia!

Dostali ste dva listy. Viete už, ako sa dieťa vy­víja, ako si s vašou pomocou zvyká na život.

* tomto liste chceme uvažovať o prvých za­čiatkoch. Určite si uvedomujete: teraz patrí tento človiečik celkom vám; ale on bude rásť! Vy sa o neho pozorne staráte a on sa cez vás zoznamuje so svetom. Spočiatku je to len «malý svet», ale tento je pre jeho ďalší rozvoj najdôležitejší. Preto je ne­smierne potrebné, aby sa pri vás dobre cítilo. Len tak môže neskôr plniť svoju úlohu v spolužití s inými ľuďmi. Aj preto je také krásne mať dieťa. Deti poskytujú veľa radosti.

Uvažujete nad budúcnosťou svojho dieťaťa a pýtate sa: «Čo ho ďalej očakáva?» — do prvých krôčkov to ešte dosť dlho potrvá, ale potom to už pôjde chytro — škôlka, škola, štúdium, rozlúčka s rodičovským domom...

Mnohí rodičia sa už v tomto útlom veku zao­berajú budúcnosťou dieťaťa. Keď žiadajú dieťa pokrstiť, myslia si: «Niekam človek patriť musí. Človek je niekedy veľmi sám a Cirkev mu pomôže aspoň samotu preklenúť.» Keď sa vás spýtajú, prečo dávate dieťa pokrstiť, ako odpoviete? Há­dam, že «kresťanskí rodičia zvyknú nechať svoje deti pokrstiť? Že to vždy tak bolo?» Mnohým ro­dičom tento výklad nestačí. Tradícia nie je pre nich dostatočný dôvod. Hľadajú iné príčiny, na­príklad takéto: «Sme veriaci a náš život je úzko spojený s cirkevným spoločenstvom. Preto pova­žujeme krst za samozrejmosť. Ako by sme mohli naše dieťa o tento dar ukrátiť?» Ale sú rodičia, ktorí uvažujú aj takto: «Aj my sme veriaci a be­rieme našu vieru vážne. Ale nevieme, či naše dieťa neskôr svoj krst prijme. Vychovávame ho vo viere, lebo neutrálna výchova nejestvuje. Ale pre krst sa bude musieť rozhodnúť neskôr samo.»

Na prvý pohľad to znie presvedčivo. Nezabú­dajme však, že dieťa sa zrodilo z vôle rodičov. Vy ste sa rozhodli dať mu život a stať sa jeho vycho­vávateľmi. Dieťa prišlo do vášho rodinného spolo­čenstva, do vášho prostredia. Bude hovoriť vašou rečou, prijme vaše návyky, vy budete rozhodovať o jeho strave a oblečení, o jeho lekárovi a škole. Nechali by ste to všetko náhode, dnes takej, zajtra onakej, len aby ste dieťa «neobmedzovali»? Iste nie. Keby ste sa zriekli práva a možnosti rozho­dovať v zastúpení dieťaťa, nebolo by to znamením úcty k slobode dieťaťa, ale znamením úplného zly­hania vašej výchovy. Kto odmieta pokrstiť dieťa len preto, aby mu neskôr umožnil «slobodne» sa rozhodnúť pre vieru, zlyháva ako rodič rovnako.

Z vášho rozhodnutia prišlo dieťa na svet, s va­šou pomocou a usmerňovaním pomôžte mu vy­rovnať sa so svetom. Aj v otázke viery.

*Vytvárať predpoklady*

Ako sa bude dieťa ďalej vyvíjať? Jeho «malý svet», ktorý sa mu s vašou pomocou podarilo zvládnuť, sa bude rozširovať ďalej. Bude poznávať aj iných ľudí, iné názory; bude sa učiť cudzie reči, bude si voliť svoje povolanie, svojho partnera pre manželstvo. Vaša výchova, milí rodičia, má smero­vať postupne k tomu, aby bol schopný slobodne sa rozhodovať, byť samostatným a zodpovedne konať.

Dnes je vaše dieťa ešte ako «nepopísaný list papiera». Všetko, čo bude s vami v najbližších ro­koch prežívať, sa odtlačí, ba hlboko vtisne do tohto «listu». Preto dojmy a zážitky z raného det­stva (alebo chýbajúce zážitky) ovplyvňujú i ne­skorší život človeka a ovplyvňujú i rozhodnutia, ktoré rodičia v zastúpení dieťaťa denne robia. Dô­ležité je, že starostlivo zvažujú, čo znamená krst pre dieťa, a potom sa preň rozhodnú.

*Čo znamená krst?*

Jedno je zrejmé: krst už nie je takou samozrej­mosťou, akou býval. Snažíme sa o nový výklad významu krstu. Najmä mladí rodičia sa usilujú hlbšie ho pochopiť, keď ide o ich dieťa. Pýtajú sa: čo znamená krst? Akú zodpovednosť kladie na nás, rodičov, v dnešnej situácii? — Pokúsime sa odpovedať.

Teraz ešte neviete, milí rodičia, aký život bude mať vaše dieťa. Ale chceli by ste mu pomôcť, aby sa mu vydaril. Ako otec a matka viete, čo vaše dieťa potrebuje. Kŕmite a šatíte ho, chránite ho, pomáhate mu rozvinúť si vlastné sily. Robíte to preto, lebo ho máte radi. Kým dieťa pochopí, čo znamená ŽIVOT, robíte všetko, aby ste jeho život ochránili a posilnili. Pokiaľ vám dieťa prezradilo, čoho sa bojí, rozoznali ste nebezpečenstvo a od­vrátili ste ho. Dnes je to plienka, ktorá tlačí, silný prievan, ktorý dieťa naplašil — a ľahko viete nájsť spôsob, ako mu pomôcť, potešiť a upokojiť ho. Ne­skôr budú väčšie nebezpečenstvá a bude ťažšie ich zvládnuť.

Svet nie je bez problémov: všade vidíme cho­roby, utrpenie, núdzu, zakúšame sklamanie, aj vlastné chyby a previnenia. Pre kresťana sú to hrie­chy, ktorým podľahneme všetci. Aj vaše dieťa bude poznať hriech z vlastnej skúsenosti, aj ono bude poznávať pocit viny. Tak je to na svete. Je preto život nezmyselný? Máme preto rezignovať? Nechať nevinné dieťa, ktoré tak bezstarostne rastie do tohto sveta, napospas slepej náhode, či sa jeho život vydarí alebo stroskotá?

Kresťan má nádej, ba čo viac: Boh sľúbil a po­slal ľuďom svojho Syna — Ježiša Nazaretského.

Veriaci rodičia túžia, aby v živote ich dieťaťa Ježiš hral hlavnú rolu. V neho dôverujú. Rozprá­vajú sa o ňom so svojím dieťaťom. Zoznamujú ho s ním, aby sa postupne naučilo počúvať ho.

Pán Ježiš sa nikdy nevyrovná s tým, že je vo svete toľko zla a nešťastia. On ľuďom ukázal, ako majú žiť. Stretával sa s nimi, stoloval s nimi. Uka­zoval im, ako sa majú snažiť jeden druhého lepšie poznať a jeden druhého prijať. Majú si byť pria­teľmi, spolu sa radovať a v bolesti si pomáhať. Majú sa, ako Ježiš, skloniť a podať ruku ponižova­ným, chorým a vyhnaným. Majú takto všetkým ukázať: oplatí sa žiť. Boh je pri nás, nie sme sami. Toto veľké prisľúbenie patrí všetkým ľuďom.

Ježiš obetoval pre záchranu ľudí svoj život. Mu­sel zomrieť, aby premohol hriech. Jeho smrť bola však len zdanlivo porážkou. Otec ho neopus­til, lež vzkriesil ho z mŕtvych. V tom tkvie podstata veľkého znamenia a prisľúbenia, ktoré nás napĺňa nádejou: život už nie je prázdny a bez zmyslu. Ne­návisť, vojna, núdza a hlad nemajú posledné slovo. Nie bolesť je posledná, ale radosť.

Keď si, milí rodičia, dávate pokrstiť dieťa, hlá­site sa k tomuto Bohu. Jemu zverujete svoje dieťa. Hovoríte: Boh je s naším dieťaťom, miluje ho ako svoje dieťa, on ho bude viesť!

Nie ste sami

Krstom ste odovzdali svoje dieťa Ježišovi a jeho Otcovi. Tým vyznávate spojenie vášho dieťaťa s Bohom. Súčasne ho uvádzate aj do spo­ločenstva kresťanov, do spoločenstva Cirkvi. Ako rodičia priznávate pred Cirkvou svoju zodpoved­nosť za toto dieťa. Očakávate od Cirkvi, že vám bude v tejto úlohe pomáhať. Lebo Cirkev zna­mená spoločenstvo. Kto žije v Cirkvi, v cirkevnom spoločenstve, nie je sám.

Možno to začne s tým, že si s druhými rodičmi pohovoríte o problémoch výchovy, pritom sa lep­šie spoznáte, vzájomne si budete pomáhať. Cítite, rovnako ako druhí, že nie ste sami. Ani vaše dieťa nebude samo, zoznámi sa s inými mladými kres­ťanmi, s ktorými spolu vyrastie v poznávaní viery. Iste nie všetky farské spoločenstvá sú také, aké by mali byť; ale to nie je dôvod, aby sme sa stiahli a nezapojili sa. Tým by sme škodili sebe, i dieťaťu. Začnime bratsky pomáhať — aktivita je nákazlivá. Ňou sa spoločenstvo veriacich stáva živším a opravdivejším a rastie každým novým pokrsteným členom. Pritom nemáme na mysli šta­tistické vypočítavanie. Myslíme na prírastok, ktorý voľným okom nebadáme — na obohatenie a naplnenie života nášho spoločenstva. Život je čosi abstraktné, nevidíme ho, nemôžeme ho okúsiť alebo ohmatať. Vidíme však to, ako každý nový člen rozširuje naše rady, ako sa naše spoločenstvo obohacuje a ožíva. Nemáme na tom aj my zá­sluhu?

Rozhovor o krste

Môže byť k tomu vhodnou príležitosťou. Mô­žeme si o tom pohovoriť aj s inými rodičmi. Je to o to príťažlivejšie, keď sa v rozhovore stretnú via­cerí mladí otcovia a matky. Veď po narodení dieťaťa majú novopočení rodičia toľko spoločných problémov! Nezbadali ste to ešte? Mladé mamičky na prechádzkach s kočíkom sa vedia s úplnou sa­mozrejmosťou jedna druhej prihovoriť. A otcovia? Hoci si to nechcú priznať pred svojimi manžel­kami (prečo vlastne?), ale na ihrisku alebo v za­mestnaní s kolegami hovoria o svojich ratolestiach s rovnakou hrdosťou.

«Môj vie už...» — «Čo, váš váži len...?»

Preto návrh pohovoriť si o krste nebude rodi­čom proti mysli; mnohí z nich budú naďalej udr­žiavať kontakty; spoločné rozhovory o výchove, aj o výchove k viere, sú pre «začiatočníkov» na poli výchovy nielen poučením, ale aj osobným oboha­tením.

Tieto rozhovory o výchove sú prípravnou pô­dou pre vzájomné rozhovory o viere. Z príležitosti krstu dieťaťa je na mieste, aby sa rodičia opýtali seba samých: «Čo znamená pre mňa môj vlastný krst? Má niečo spoločného s mojím každodenným životom?» Matka alebo otec si pri takejto príleži­tosti neraz uvedomia, že doposiaľ sa svojej viere primálo venovali. Možno, že vo vašom osobnom živote sa ešte neuskutočnilo osobné rozhodnutie pre vieru. Krst vášho dieťaťa môže byť k tomu prí­ležitosťou.

Ide totiž o podstatný problém: «Budeme naše dieťa vychovávať vo viere? Smieme prijať zodpo­vednosť za vieru nášho dieťaťa, keď naša vlastná viera je taká neistá?»

Veriť spolu s rodičmi?

Kým bolo naše životné prostredie kresťanské, nezvykla sa natoľko zdôrazňovať zodpovednosť každej rodiny za výchovu. Pre formovanie viery detí je dnes oveľa dôležitejšie, aby prežívali v rodi­čovskom dome živú vieru; viera totiž nemôže exis­tovať vo vzduchoprázdne. Viera a z nej prame­niace skutky sa nedajú oddeliť, ani ju nemožno od jednej zložky abstrahovať. Kto sa teraz zľakne zodpovednosti, lebo sa mu jeho viera zdá byť slabá, môže si povedať:

Na ceste viery je každý človek vždy len začia­točníkom. Kto úprimne hľadá túto cestu, sám už vedie za ruku i svoje dieťa, ba niekedy sa nechá viesť jeho nevinnosťou. Kým je dieťa malé a k ro­dičom pevne pripútané, robí všetko s nimi, teda aj s nimi verí. Možno sa raz opýta, ako je to s jeho vierou a krstom. Bude o svojej viere rozmýšľať, kriticky ju rozoberať a samo sa rozhodne pre vieru — alebo proti nej. Keď sa rozhodne v súlade s pre­svedčením rodičov, potvrdí ich rozhodnutie, ktoré raz urobili v jeho zastúpení.

Máme na mysli tú skutočnosť, že sa rodičia po­dujali na pokus žiť svoj každodenný život v dôvere v Pána Ježiša. Preto v rozhovoroch o krste ide predovšetkým o to, či sú rodičia ochotní zaoberať sa vlastnou vierou, a tým aj vierou svojich detí. Možno pri tejto príležitosti zistia s úžasom alebo radosťou, že svet je vlastne iný než ho doteraz pre­žili a zakúsili. Objavili novú zem a inými očami vidia svoj život, spoznali medzery, ktoré by bez viery nemohli odstrániť.

Na vašu zodpovednosť!

A čo, ak je človek slabý a tápe v neistote? Keď sa niekto nemôže rozhodnúť skúsiť túto cestu? Keď sa nevie rozhodnúť pre vieru? Má si dať na­priek tomu dieťa pokrstiť? Niekedy postačí krst odložiť. Je to však ťažké rozhodnutie, ktoré treba zvážiť v rozhovore s kňazom.

Slabosť a neistota sú typické ľudské vlastnosti a neraz sa rodičia nevedia pre krst rozhodnúť. Ich viera kolíše, a nie sú presvedčení o tom, že svojmu dieťaťu poskytnú pravú kresťanskú výchovu. Čo sa stane v tomto prípade? Odložiť krst na neskor­šie, kým sami vnútorne dozrejeme, vyrovnáme sa s vlastnou vierou?

Vidíte, milí rodičia, už samotná prihláška ku krstu má svoj význam. Kedysi, keď otec prihlaso­val dieťa ku krstu — matka bola často ešte v pô­rodnici — bola to preňho číra formalita, zabehaný mechanizmus, ako pri registrácii na úrade. Dnes je tomu ináč. Prihláška ku krstu nesie pečať slobod­ného rozhodnutia rodičov. Toto slobodné rozhod­nutie je zároveň súčasťou krstného obradu.

V minulosti hral rodič pri krste vedľajšiu úlohu; zúčastňoval sa na ňom len ako divák. Deti sa krstili hneď po narodení. Vtedy boli krstené čím skôr pre vysokú detskú úmrtnosť a matka často pri krste chýbala. V popredí stáli krstní rodičia, tí hovorili v mene dieťaťa. Dnes sa delia o zodpoved­nosť za výchovu s rodičmi, ktorí ju pri krste ve­dome berú na seba. Preto by voľba krstných rodi­čov mala vychádzať z takejto úvahy: Môže sa krstný rodič s nami deliť o naše výchovné povin­nosti z vlastného presvedčenia a v prípade potreby ich aj prevziať? Bolo by veľmi užitočné, pokiaľ to bude možné, pozvať ich k rozhovoru o krste.

Pre rodičov rôznych vierovyznaní zostáva ešte jedna špeciálna otázka: Kde bude vaše dieťa «doma»? Nemôže stáť «medzi» cirkvami, musí patriť k určitému konkrétnemu spoločenstvu. Vzá­jomná dohoda rodičov nebýva ľahká, ale je nutná pre dieťa i pre vaše manželstvo. Partner, ktorý sa zriekol svojich konfesijných nárokov, vie, že jeho dieťa bolo krstom pričlenené do veľkého spoločen­stva všetkých kresťanov.

Cirkev povoľuje, aby sa na krste zúčastnili aj nekatolícki kresťania ako svedkovia. Avšak hlavný krstný rodič má byť katolík. To vyplýva z jeho spoluzodpovednosti a tiež z faktu, že krstný rodič je zástupcom cirkevného spoločenstva.

Už sme hovorili o tom, ako veľmi zdôrazňu­jeme pri krste skutočnosť, že začleňujeme dieťa do spoločenstva veriacich. Z tohto dôvodu krst v ne­mocnici nezodpovedá našej predstave.

V nebezpečenstve života novorodenca ho môžu rodičia núdzové pokrstiť. Na hlavičku dieťaťa nalejú trocha vody a hovoria pritom: «M. Ja ťa krstím v mene Otca i Syna i Ducha Svä­tého.» Vyjadrujú tým svoju vieru a nádej: Naše dieťa patrí Bohu. Veríme však, že každé dieťa je zahrnuté Božou láskou, a tejto láske zverujeme každé dieťa i to, ktoré umrie nepokrstené.

Krstný obrad

Vy, rodičia, prinesiete dieťa do kostola a žia­date o krst. Keď sa odriekate ducha zla a všetkého zlého, potom vyznávate svoju vieru. Podľa mož­nosti drží dieťa pri udeľovaní krstu matka; otec za­páli sviečku od veľkonočnej sviece. Tým sa má na­značiť, ako je dieťa vo svojom duchovnom vývine na vás odkázané, ako mu máte pomáhať žiť vo svetle viery, ktorej veľkonočná svieca je symbo­lom. Ešte zvlášť sa tento akt zdôrazní, keď aj vy, po kňazovi, urobíte dieťaťu na čelo znamenie kríža. Znamenie kríža na detskom čele ráno, večer i v dôležitých životných chvíľach je pekným zvy­kom — znamená, že dieťa odovzdávate do Božej ochrany.

Podobné zvyky, i vlastná krstná košieľka, ktorú často matka sama ušije, vlastná krstná sviečka, zapaľovaná neskôr pri slávnostných jubi­leách dieťaťa, nie sú len vonkajším prejavom, ale majú svoj hlboký zmysel.

Čo ste pri krste sľúbili a vyznávali, má sa stať neskôr u vášho dieťaťa skutočnosťou. Musí naplno prežiť a pocítiť rodičovskú lásku. Len tak bude môcť zatúžiť po Božej láske a bude sa vedieť na ňu spoľahnúť.

Dieťa je zvedavé, bude sa pýtať — vy, milí rodičia, sa musíte učiť načúvať a odpovedať na všetky otázky, i na otázky o Bohu — dieťa stále viesť a usmerňovať.

Postupne sa bude charakter dieťaťa formovať aj vaším príkladným životom. Bude sa usilovať o vlastné skutky. Príde čas, keď ho pripravíte na prvé sväté prijímanie a po niekoľkých rokoch, pri birmovke sa otvorene prizná k svojmu krstu a k svojej viere.

Kým dieťa dozreje, čaká ho ešte dlhá cesta s mnohými zastávkami i obchádzkami, za ktoré preberáte vy, rodičia, zodpovednosť. Je dobré, keď vám spoločenstvo veriacich v tejto úlohe pomáha.

Už samotným krstom sa často preklenie izolá­cia rodičov a ich neistota. V prípravných rozhovo­roch s kňazom sa zoznámia s ďalšími mladými ro­dinami, s ktorými neskôr budú zdieľať rovnaký osud; budú mať možnosť vymeniť si skúsenosti, vzájomne prežívať svoje radosti i ťažkosti, po­máhať si kresťansky vychovať dieťa. Toto súžitie je najkrajšie vyjadrené vo vlastnom krstnom obrade: spoločnou modlitbou «Otče náš...»

Samozrejme, z tejto spolupatričnosti nemô­žeme vylúčiť «slobodné» matky. Ony v prvom rade potrebujú pomoc a ochranu. Na ich pleciach spočíva dvojnásobná zodpovednosť. Aj tento problém pomáha vyriešiť spoločenstvo veriacich, intenzívne sa zaoberá jeho naliehavosťou.

Prajeme vám, milí rodičia, k vašej vychovávateľskej úlohe veľa sily, trpezlivosti a veľa radosti!